SAUK-personeel geskors oor bewerings van teisteringSAUK-gebou in Kaapstad Foto: Maroela Media Personeellede van die SAUK wat van seksuele teistering beskuldig word, is geskors ná aanbevelings deur ŉ kommissie wat seksuele teistering by die openbare uitsaaier ondersoek het. Neo Nomodu, woordvoerder van die SAUK, het Vrydag gesê die persone, wat in die verslag uitgeken is, het kennisgewings van hul skorsing ontvang om hulle die geleentheid te bied om hul kant van die saak te stel. “Die geskrewe voorleggings is noukeurig hersien en die SAUK het voldoende inligting ontvang om verder ondersoek in te stel. Kennisgewings is aan die vermeende oortreders uitgereik om hul skorsing te bevestig, hangende dissiplinêre prosedures,” het sy in ŉ verklaring gesê. Die kommissie se verslag het ook bykomende werknemers geïdentifiseer wat dalk nie self oortreders van seksuele teistering is nie, maar aandadig was deur hulp of bystand aan oortreders van seksuele teistering te verleen, insluitend ŉ versuim om op te tree. “Die SAUK is besig om klagtes te formuleer kragtens sy menslikehulpbronnebeleid en wetgewing.” Die kommissie, onder leiding van Barbara Watson, het sy verslag vroeg in November vrygestel. Die kommissie het bevind dat die bestuur en vakbonde by die SAUK klagtes as gering beskou het. Die departement van menslike hulpbronne by die openbare uitsaaier het ook versuim om die beleid oor seksuele teistering te implementeer. Die kommissarisse het 40 voorleggings ontvang en onderhoude gevoer met 11 vermeende oortreders vir die 10 sake wat aangemeld is. Daar is onderhoude met minstens 25 bestuurders gevoer.